讀司馬季主傳贈何山人
作者：梅堯臣
朝代：宋

paragraphs: 長安新雨後，九陌少行人。
同輿有宋賈，游市懷隠淪。
日聞古賢哲，必與醫卜鄰。
來過季主室，再拜語逡巡。
矍然悟辭貌，何爲居埃塵。
捧腹乃大笑，吾道非爾臻。
驥慙罷馿駟，鳳豈燕雀親。
筮占聊助上，功利儻及民。
大夫與博士，登車若喪神。
今我見何遯，始驗太史真。
順性誨善惡，不離義與仁。
言孝諭爲子，言忠諭爲臣。
又得蜀嚴比，寧將日者均。
京都盛龜筴，坐肆如魚鱗。
噤口不正言，唯能辨冬春。
鴻冥復何慕，安得雞鶩馴。